贈牟仲啟
作者：方回
朝代：宋

paragraphs: 存齋尚書曾大父，勇退不肯登二府。
脫靴亭記斥巨閹，風節文章照千古。
雌甲偶同君乃祖，早衣綉衣持漢斧。
飲苕溪水二十年，杜門不出守環堵。
老眼青此名家孫，妙齡謹恪寡語言。
試文合應進士格，貤澤宜霑任子恩。
時異數奇以藝隠，粉墨丹青窮討論。
建章宮可一尺紙，刻畫萬戶雕千門。
東坡先生萬卷腹，顔筋柳骨寓枯木。
我嘗竊評文與可，所寫是詩不是竹。
後生可畏但勉旃，矧爾文獻亦西蜀。
讀書少著十年工，落筆定無一點俗。
紫陽山下虛谷翁，懸知萬古皆虛空。
虛翁之心卧我谷，夜嘯山月朝吟風。
請君爲我畫此意，三間茅屋深雲中。
我詩或足傳不朽，與君姓字俱無窮。